Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Surmav terrorirünnak nõudis Iisraeli tsiviilelaniku elu.
Tulistamisrünnakute arv Läänekaldal, Juudas ja Samaarias on tihenemas.
USA väljendab pettumust Iisraeli valitsuse otsuse suhtes
kiita heaks Homeshi asula taasavamine Samaarias.
Iisraeli välisminister õhutab Euroopa riike ühinema Iraani vastu,
enne kui on liiga hilja.
Läänekaldal, Juudas ja Samaarias on kasvanud tulistamisrünnakute arv.
Öösel, umbes kell 00.10, teatati tulistamisest maanteel nr 60,
Kiryat Arba asula juures, kus tundmatu püssimees
avas mööduvast sõidukist tule Iisraeli armee (IDF) sõdurite pihta,
kes tegelesid maantee ohutuse tagamisega.
Armeeauto sai kannatada,
kuid iisraellaste seas keegi viga ei saanud.
Sõdurid vastasid tule avamisega põgeneva auto suunas
ja algatasid koheselt tagaotsimise kahtlusaluste tabamiseks.
Täna, umbes kell 11.39 toimus veel üks tulistamisrünnak
Iisraeli Hermeshi asunduse lähedal, Samaaria läänepoolsetes mägedes.
Kohale saabunud meedikud andsid esmaabi Iisraeli tsiviilelanikule,
32-aastasele 1- ja 3-aastase lapse isale,
enne kui helikopter ta kriitilises seisundis kiiresti haiglasse toimetas.
Pärast põhjalikke katseid teatati siiski,
et Meir Tamari suri saadud haavadesse.
Vastuseks käivitasid IDF ja Iisraeli Julgeolekuagentuur (ISA)
tagaotsimise kahtlustatavate palestiina terroristide tabamiseks.
Kuigi viimased on siiani vabaduses,
võttis rünnaku eest vastutuse Al-Aqsa Märtrite Brigaad,
mis on seotud Palestiina omavalitsuse (PO) presidendi
Mahmoud Abbasi Fatah' parteiga.
Palestiina meedia avalduses kuulutas Märtrite Brigaad:
"Kinnitame, et see operatsioon ja teised
ei jää meie viimaseks vastuseks oma märtritele."
Tasub selgitada, et eileöise operatiivtegevuse käigus
hukkus PO Julgeolekujõudude liige kokkupõrkes Iisraeli eriüksuslastega,
kes teostasid palestiinlaste linnas Jeninis terrorismivastast reidi.
PO presidendi Abbasi Fatah' partei teatel
hukkus ohvitser Ashraf Sheikh Ibrahim väidetavas "vastupanus agressioonile,
kui okupatsioon tormijooksuga Jenini linna tungis."
Kuigi PO-l on vähe mõju oma meeste üle Samaaria põhjaosas,
kus viimastel aastatel on juhtohjad haaranud
Iraani käsilasrühmitus Palestiina Islamidžihaad ja Hamas,
kõlab Ramallah' retoorika üheaegselt
tiheda julgeolekukoostööga Jeruusalemmaga.
Viimase sihiks on tagada,
et rivaalid ei saaks seadusetus piirkonnas rohkem kanda kinnitada.
IDF, ISA ja Piiripolitsei eriüksuslased
tegid öösel Juudas ja Samaarias terrorismivastaseid reide,
mille vältel vahistati 5 kahtlusalust.
IDF esindusest kinnitati,
et operatiivtegevuse käigus kohtasid Iisraeli väesalgad massiivset püssituld
ja isetehtud lõhkekehi, mille peale avati vastutuli.
Seetõttu sai üks IDF sõdur mõõdukalt vigastada
improviseeritud lõhkekeha kildudest ja ta evakueeriti arstiabiks haiglasse.
Palestiinlaste meedikute kinnitusel sai vähemalt üks palestiina püssimees
tulevahetuses Iisraeli terrorismi- vastaste üksustega haavata.
Iisraeli asunikud pühitsesid sisse seminari Põhja-Samaarias Homeshis,
mille juriidiline staatus äsja taastati,
kui Iisraeli seadusandjail õnnestus parandada 2005. a seadust,
mis määras asunduse evakueerimisele.
Lõpuks saabus ajalooline hetk. Oleme paari sammu kaugusel
kohutava ebaõigluse parandamisest Homeshi sundevakueerimisega.
Sellest kohutavast päevast peale pole möödunud hetkegi,
kui oleksime lakanud unistamast ja võitlemast seda võitlust
selle ebaõigluse parandamiseks, mitte ainult siit äraaetute pärast,
vaid ka Iisraelimaa ja rahva pärast.
Kahe kuu eest eemaldas Iisraeli valitsus ja parlament Kaini märgi
riigi seaduseraamatust ja nüüd jõustame meie selle kohapeal
ja kolime yeshiva selle alalisele asukohale.
Jumala abiga jõuame ka Sanuri, Ganimi ja Kadimi
ning Põhja-Samaarias saab olema veel rohkem uusi asundusi.
Homeshi asunduse taastamine vihastas muidugi
palestiinlaste juhtkonda Ramallah's, kes kuulutas kõik Iisraeli asundused
rahvusvahelise õiguse järgi illegaalseteks,
vastavalt ÜRO Julgeolekunõukogu resolutsioonile 2234,
mis võeti vastu vähem kui kuu enne Obama valitsuse ametiaja lõppu
2016. a, kui USA hääletamata jättis.
Kõik toimuv toetab illegaalsete asunduste ehitamist ja laiendamist.
See on vastuolus rahvusvahelise õiguse
ja ÜRO Julgeolekunõukogu otsustega, eriti nr 2334ga, mis viimati rõhutas,
et asundused on illegaalsed, sh nende laienemine Jeruusalemmas.
Ühinedes palestiinlaste hukkamõistuga
väljendas Bideni valitsus pettumust Iisraeli valitsuse otsuse suhtes
taastada Homeshi asula Samaarias.
Väidetavalt pole käik kooskõlas Jeruusalemma lubadustega
nii USA praegusele kui varasematele valitsustele.
Meile teeb tõsist muret Iisraeli valitsuse hiljutine määrus,
mis lubas kodanikel rajada püsiva asula Homeshi eelpostil
Läänekalda põhjaosas, mis ehitati vastuolus Iisraeli seadustega
illegaalselt palestiinlaste eramaale. Viitasite meie avaldusele eile õhtul,
mille järgi määrus pole kooskõlas
ekspeaminister Sharoni kirjaliku lubadusega Bushi valitsusele 2004. a,
ja eriti praeguse Iisraeli valitsuse lubadustega Bideni valitsusele.
Mis puudutab küsimust side kohta Iisraeli valitsusega,
siis loomulikult suhtleme pidevalt oma Iisraeli kolleegidega
erinevatel tasanditel. Ma ei räägi lähemalt suhtluse sisust.
Asunduste laiendamine
õõnestab kahe riigi lahenduse geograafilist toimivust.
See süvendab pingeid, ja kahjustab usaldust poolte vahel,
ja see ühtib eelmiste, nii demokraatide kui vabariiklaste valitsuste vaadetega.
Teistes uudistes - Iisrael süvendab sidemeid Euroopa maadega,
kes ajavad nn pro-Iisraeli poliitikat.
Jeruusalemm püüab koguda toetust
Iraani terrorismi globaalse ekspordi ja Teherani tuumaprogrammi vastu.
Iisraeli välisminister Eli Cohen osales täna Tšehhi, Slovakkia
ja Austria kolleegidega Slavkovi kohtumisel, kus ta kinnitas:
"Eile olid Iraaniga vastamisi Pärsia lahe riigid, Saudi Araabia ja Iisrael,
täna on see Ukraina ja homme olete seda teie."
Minister Cohen rõhutas ka ühisaktsioonide tähtsust,
enne kui on liiga hilja.
Kuigi Iisraeli välisminister väljendas ka Jeruusalemma innukat huvi
süvendada suhteid Viini, Praha ja Bratislavaga,
toonitas ta päev varem visiidil Kroaatiasse
ka oma valitsuse tänu suhete eest Zagrebiga.
Olen praegu Zagrebis, Kroaatia pealinnas,
seoses 4-päevase ringreisiga nelja Euroopa riiki.
Sidemete säilitamine Iisraeli-meelsete Euroopa riikidega
omab strateegilist tähtsust, ja Kroaatia on üks neist.
Tänasin Kroaatia peaministrit ja välisministrit
kõikumatu toetuse eest Iisraelile rahvusvahelistel foorumitel.
Leppisime kokku süvendada suhteid meie maade vahel
majanduslikus ja poliitilises sektoris mõlema riigi hüvanguks.
Järgmiseks peaks Eli Cohen külastama Ungarit ja Austriat.
4-päevane ringreis Euroopas algas päev pärast seda,
kui Ukraina president Volodõmõr Zelenskõi teatas,
et algatas seaduseelnõu,
millega Kiiev kehtestab Teheranile 50 aastaks sanktsioonid,
vastuseks Iraani jätkuvatele relvatarnetele Venemaale.
Kui Iraani ametnikud eitasid algselt
Lääne raporteid droonide saatmise kohta Venemaale,
siis seejärel, kui Vene väed hakkasid kasutama droone Ukraina vastu
ja konkreetsete tõendite ilmnemisega nende Iraani päritolu kohta,
muutis ajatolla režiim tooni ja väitis, et mainitud relvastus
toimetati Venemaale juba enne tolle Ukrainasse tungimist.
Lääneriikide algatatud segaduses selle kohta,
et Iraan olevat andnud Venemaale rakette ja droone
abiks sõjas Ukraina vastu, on rakettide osa täiesti vale.
Droonide osa vastab tõele. Saatsime piiratud arvu droone Venemaale
mitmeid kuid enne Ukraina sõda.
Leppisime kokku Ukraina välisministriga,
et nad edastavad meile kõik tõendid selle kohta,
et Venemaa on kasutanud Ukrainas Iraani droone.
Meil oli Ukrainaga kahe nädala eest kokkulepe
kohtuda ühes Euroopa riigis.
Meie poliitiline delegatsioon saadeti kohale,
kuid kahjuks ei ilmunud Ukraina pool viimasel hetkel välja.
Põhjuseks oli see, et USA ja mõned Euroopa riigid, eriti Saksamaa,
olid öelnud Ukrainale: "Tahate iraanlastega Euroopa riigis kohvitada,
kui meie püüame neile droonide tõttu sanktsioone kehtestada?"
Kui Iraani jultunud valed olid mõeldud Teherani maine päästmiseks Kiievis,
pole see Ukraina juhtkonnale ilmselt mõju avaldanud,
kuna Iraani ühesuunalised droonid jätkavad katkematult
Ukraina linnade ründamist, sealhulgas viimastel päevadel.
Aitäh, et vaatasite TV7 Iisraeli Uudiseid!
Kui meie saated teid õnnistavad, kaaluge nende rahalist toetamist.
See aitab jätkata meie tegevust siin Jeruusalemmas.
Julgustan ka palvetama tagakiusatud vendade-õdede eest maailmas
ning paluma rahu ja päästet Jeruusalemmale ja Iisraelile.
Olen Jonathan Hessen. Õnnistatud õhtut! Homseni!
Tõlge: Monika Jaaguri